2021–2030 metų plėtros programos valdytojos Lietuvos Respublikos energetikos ministerijos energetikos plėtros programos pažangos priemonės Nr. 03-001-06-03-02 „Didinti atsinaujinančių energijos išteklių dalį, užtikrinant atsinaujinančių išteklių integraciją į elektros tinklus“ aprašo 14 priedas

**2021–2030 METŲ PLĖTROS PROGRAMOS VALDYTOJOS LIETUVOS RESPUBLIKOS ENERGETIKOS MINISTERIJOS ENERGETIKOS PLĖTROS PROGRAMOS PAŽANGOS PRIEMONĖS NR. 03-001-06-03-02 „DIDINTI ATSINAUJINANČIŲ ENERGIJOS IŠTEKLIŲ DALĮ, UŽTIKRINANT ATSINAUJINANČIŲ IŠTEKLIŲ INTEGRACIJĄ Į ELEKTROS TINKLUS“ APRAŠO VEIKLOS   
NR. 13 „KAUPIMO PAJĖGUMŲ PLĖTRA, SIEKIANT SUBALANSUOTI ELEKTROS ENERGETIKOS SISTEMĄ“ POVEIKLĖS „DIDELĖS GALIOS ELEKTROS ENERGIJOS KAUPIMO ĮRENGINIŲ ĮRENGIMAS, SIEKIANT SUBALANSUOTI ELEKTROS ENERGETIKOS SISTEMĄ“ paramos schemos finansavimo kriterijų ir sąlygų aprašas**

**I SKYRIUS**

**BENDROSIOS NUOSTATOS**

1. 2021–2030 metų plėtros programos valdytojos Lietuvos Respublikos energetikos ministerijos energetikos plėtros programos pažangos priemonės Nr. 03-001-06-03-02 „Didinti atsinaujinančių energijos išteklių dalį, užtikrinant atsinaujinančių išteklių integraciją į elektros tinklus“ aprašo veiklos Nr. 13 „Kaupimo pajėgumų plėtra, siekiant subalansuoti elektros energetikos sistemą“ poveiklės „Didelės galios elektros energijos kaupimo įrenginių įrengimas, siekiant subalansuoti elektros energetikos sistemą“ paramos schemos finansavimo kriterijų ir sąlygų aprašas (toliau – Aprašas), kuriuo vadovaujantis įgyvendinama Modernizavimo fondo nacionalinė finansavimo kryptis „Elektros energijos saugojimo pajėgumų sukūrimas“, nustato paramos schemos (toliau – Schema) reikalavimus pareiškėjams ir Schemos projektų paraiškos (toliau – paraiška) teikimo reikalavimus, pareiškėjų išlaidų tinkamumo sąlygas subsidijai gauti, paraiškų vertinimo, atrankos ir subsidijos skyrimo, sutarčių sudarymo ir keitimo, mokėjimų prašymų teikimo ir subsidijos išmokėjimo tvarką, pareiškėjų įsipareigojimus, taip pat Schemos projektų atrankos stebėsenos ir įgyvendinimo kontrolės tvarką.

2. Aprašas parengtas vadovaujantis:

2.1. 2020 m. liepos 9 d. Komisijos įgyvendinimo reglamentu (ES) 2020/1001, kuriuo nustatomos išsamios Europos Parlamento ir Tarybos direktyvos 2003/87/EB nuostatų, susijusių su Modernizavimo fondo, skirto investicijoms į energetikos sistemų modernizavimą ir energijos vartojimo efektyvumo didinimą tam tikrose valstybėse narėse remti, veikla, taikymo taisyklės;

2.2. Komisijos komunikatu Laikinoji valstybės pagalbos priemonių, skirtų ekonomikai remti krizės ir pereinamojo laikotarpio sąlygomis reaguojant į Rusijos agresiją prieš Ukrainą, sistema 2023/C 101/03 (toliau – TCTF);

2.3. Pagal Modernizavimo fondo prioritetines finansavimo kryptis Europos investicijų bankui 2024 m. lapkričio14 d. pateikta Lietuvos paraiška;

2.4. Modernizavimo fondo projektų atrankos ir finansavimo tvarkos aprašu, patvirtintu Lietuvos Respublikos Vyriausybės 2020 m. rugsėjo 30 d. nutarimu Nr. 1059 „Dėl Modernizavimo fondo projektų atrankos komisijos sudarymo ir Modernizavimo fondo projektų atrankos ir finansavimo tvarkos aprašo patvirtinimo“ (toliau – Tvarkos aprašas);

2.5. Modernizavimo fondo nacionalinėmis finansavimo kryptimis 2024–2025 metams, patvirtintomis Lietuvos Respublikos aplinkos ministro ir Lietuvos Respublikos energetikos ministro 2024 m. vasario 9 d. įsakymu Nr. D1-49/1-24 „Dėl Modernizavimo fondo nacionalinių finansavimo krypčių 2024–2025 metams patvirtinimo“.

3. Apraše vartojamos sąvokos suprantamos taip, kaip jos apibrėžtos Lietuvos Respublikos atsinaujinančių išteklių energetikos įstatyme, Lietuvos Respublikos elektros energetikos įstatyme, Lietuvos Respublikos energetikos įstatyme, Lietuvos Respublikos smulkiojo ir vidutinio verslo plėtros įstatyme, Lietuvos Respublikos tarptautinių sankcijų įstatyme, Lietuvos Respublikos viešųjų pirkimų įstatyme ir Tvarkos apraše.

4. Pagal Aprašą teikiamo finansavimo tikslas – skatinti didėlės galios elektros energijos kaupimo įrenginių įrengimą, siekiant subalansuoti elektros energetikos sistemą.

5. Pagal Aprašą finansuojama veikla – elektros energijos kaupimo įrenginio (toliau – kaupimo įrenginiai) įsigijimas ir įrengimas.

6. Finansuojama veikla turi atitikti 2024 m. spalio 14 d. Europos Komisijos sprendimo Nr. C(2024)7243 „Valstybės pagalba SA.115362 – Lietuva TCTF: Valstybės pagalbos schema investicijoms į elektros kaupimą“ nuostatas.

7. Pagal Aprašą teikiamo finansavimo forma – negrąžinamoji subsidija.

8. Pagal Aprašą minimalus siektinas rezultatas, įgyvendinus Schemos projektus:

8.1. tiesiogiai prie elektros energijos perdavimo tinklų arba prie elektros energijos perdavimo tinklų prijungtos elektrinės bus prijungta ne mažiau kaip 800 MWh talpos kaupimo įrenginių iki 2028 m. gruodžio 31 d.;

8.2. per metus bus sumažinama 572 760 t šiltnamio efektą sukeliančių dujų (toliau – ŠESD) (anglies dioksido ekvivalentu) emisijų.

9. Iš Modernizavimo fondo lėšų skiriamų subsidijų, kaip numatyta 2013 m. gruodžio 17 d. Europos Parlamento ir tarybos reglamente (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūros reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūros reikalų ir žuvininkystės fondui taikytinos bendrosios nuostatos ir panaikinamas Tarybos reglamentas (EB) Nr. 1083/2006 (toliau – subsidija), bendra suma neviršija 102 mln. (šimtas dviejų milijonų) eurų.

10. Schemos projekto finansavimo intensyvumas negali būti didesnis kaip 30 proc. tinkamų finansuoti išlaidų. Maksimali finansavimo suma už 1 MWh yra ne didesnė kaip 150 000 eurų. Vienas pareiškėjas (juridinis asmuo) gali teikti vieną paraišką. Juridinių asmenų, priklausančių susijusioms įmonėms, kaip jos apibrėžtos Lietuvos Respublikos smulkiojo ir vidutinio verslo plėtros įstatyme, pateiktose paraiškose numatyta bendra kaupimo įrenginių talpa negali viršyti 500 MWh.

11. Schemos projektai atrenkami konkurso būdu pagal Aprašo 29 punkte nustatytus prioritetinius Schemos projektų atrankos kriterijus (toliau – prioritetiniai kriterijai).

12. Finansavimas teikiamas Lietuvos Respublikos teritorijoje vykdomiems projektams.

13. Pagal Aprašą Schemos projektus administruoja Lietuvos Respublikos aplinkos ministerijos Aplinkos projektų valdymo agentūra (toliau – Agentūra).

14. Agentūra per 10 darbo dienų nuo Aprašo patvirtinimo dienos savo interneto svetainėje www.apva.lt paskelbia kvietimą ir kitą reikalingą informaciją. Informacija apie kvietimus taip pat skelbiama Lietuvos Respublikos energetikos ministerijos interneto svetainėje http://www.enmin.lrv.lt.

15. Paraiškos teikiamos ir registruojamos 90 darbo dienų nuo kvietimo paskelbimo dienos. Jeigu per nustatytą terminą nepateikiama nei viena paraiška, Agentūra, pateikusi pagrindimą ir gavusi Energetikos ministerijos pritarimą gali pratęsti paraiškų teikimo terminą papildomai 20 darbo dienų. Jei per papildomą 20 darbo dienų terminą neįregistruojama bent viena paraiška, Schemos projektų atranka laikoma neįvykusia.

16. Pagal Schemą projektų tinkamų išlaidų laikotarpis (išlaidos su kuriomis yra susiję pradėti darbai ir (ar) prisiimti finansiniai įsipareigojimai) yra nuo 2023 m. kovo 9 d. iki 2028 m. gruodžio 31 d.

17. Reikalavimai Schemos projektams:

17.1. kaupimo įrenginys turi būti ne mažesnės nei 15 MW leistinos generuoti galios;

17.2. kaupimo įrenginys yra jungiamas prie elektros energijos perdavimo tinklo arba tame pačiame taške prie elektros energijos perdavimo tinklų prijungtos elektrinės;

17.3. kaupimo įrenginio talpa turėtų būti ne mažesnė nei 2 valandos (įrengtoji galia padauginta iš dviejų) ir ne didesnė nei 4 valandos (įrengtoji galia padauginta iš keturių). Kaupimo įrenginio faktinė talpa gali būti didesnė dėl technologinio valdymo parametrų užtikrinimo, technologinių sąnaudų ar degradacijai kompensuoti, siekiant užtikrinti ketinimo protokole nustatytą talpą;

17.4. kaupimo įrenginys negali būti didesnės talpos nei 300 MWh;

17.5. kaupimo įrenginių informacijos valdymo sistemos saugumas turi būti užtikrinamas taip, kad prie šių sistemų nebūtų galima valstybių, kurios pagal Lietuvos Respublikos Seimo tvirtinamą nacionalinio saugumo strategiją, patvirtintą 2017 m. sausio 17 d. Lietuvos Respublikos Seimo nutarimu Nr. XIII-202, kelia grėsmę Lietuvos Respublikos nacionaliniam saugumui ir nacionalinio saugumo interesų užtikrinimui, subjektų prieiga, leidžianti nuotoliniu būdu valdyti kaupimo įrenginių galios keitimo parametrus ir įjungti ar išjungti šiuos įrenginius;

17.6. valdymo sistemos ir duomenų tinklo saugumas privalo būti užtikrinamas šiomis priemonėmis:

17.6.1. valdymo sistemos perimetro apsaugai ir duomenų srautų kontrolei turi būti naudojamos ugniasienės su aktyvuotomis žalingos programinės įrangos, grėsmių ir įsiskverbimo aptikimo ir sulaikymo funkcijomis;

17.6.2. duomenų perdavimas tarp valdymo sistemos ir jos komponentų negali būti vykdomas beviele technologija;

17.6.3. valdymo sistema ir jos komponentai negali būti prieinami viešuoju internetu;

17.6.4. valdymo sistemos laikomos saugiomis, kai jų duomenys yra užšifruoti:

17.6.4.1. turi būti nustatyti duomenų šifravimo raktų saugojimo reikalavimai;

17.6.4.2. šifravimo raktai turi atitikti reikiamą ilgio ir atsitiktinumo lygį, pritaikytą pagal duomenų svarbą;

17.6.5. įrangos administravimas privalo būti apsaugotas unikaliu slaptažodžiu ir vykdomas šifruotu protokolu;

17.6.6. nenaudojami tinklo įrenginių prievadai ir duomenų tinklo fizinės jungtys turi būti deaktyvuojamos arba atjungiamos.

17.7. pareiškėjas įsipareigoja periodiškai (bent kartą per 12 mėn.) vykdyti kibernetinės saugos įvertinimo patikrinimus siekiant nustatyti valdymo sistemos ir tinklo įrangos pažeidžiamumą bei įvertinti, ar sistema nėra kompromituota, t. y. ar nėra įvykęs kibernetinis incidentas. Nustatyti trūkumai turi būti pašalinti iki kito patikrinimo. Patikros ir trūkumų pašalinimo rezultatai privalo būti pagrįsti dokumentais ir saugomi ne trumpiau nei 5 metus.

**II SKYRIUS**

**REIKALAVIMAI PAREIŠKĖJAMS**

18. Pagal Aprašą galimi pareiškėjai yra juridiniai asmenys, įsisteigę Europos ekonominės erdvės šalyse arba šalyse, kurios yra Šiaurės Atlanto sutarties organizacijos (NATO) narės, išskyrus kredito įstaigas, bei kitus subjektus, kuriems yra taikoma 2014 m. gegužės 15 d. Europos Parlamento ir Tarybos direktyva 2014/59/ES, kuria nustatoma kredito įstaigų ir investicinių įmonių gaivinimo ir pertvarkymo sistema ir iš dalies keičiamos Tarybos direktyva 82/891/EEB, direktyvos 2001/24/EB, 2002/47/EB, 2004/25/EB, 2005/56/EB, 2007/36/EB, 2011/35/ES, 2012/30/ES bei 2013/36/ES ir Europos Parlamento ir Tarybos reglamentai (ES) Nr. 1093/2010 bei (ES) Nr. 648/2012) ar kitas finansines institucijas, kaip investicines įmones, draudimo bendrovę, pensijų fondus, pensijų valdymo įmonę, finansų maklerio įmonę, faktoringo įmonę, lizingo bendrovę, perdavimo sistemos operatorių ir skirstymo sistemos operatorių:

18.1. kurie paraiškos vertinimo metu nėra bankrutuojantys ir bankrutavę, kuriems nėra iškelta bankroto ir (ar) restruktūrizavimo byla pagal Lietuvos Respublikos juridinių asmenų nemokumo įstatymą arba iki jo įsigaliojimo galiojusius Lietuvos Respublikos įmonių bankroto įstatymą ir Lietuvos Respublikos įmonių restruktūrizavimo įstatymą, neturi mokestinės nepriemokos valstybės ir (arba) savivaldybės biudžetui arba kitiems valstybės fondams (išskyrus atvejus, kai mokesčių, delspinigių, baudų mokėjimas atidėtas arba dėl šių mokesčių, delspinigių, baudų vyksta mokestinis ginčas). Jeigu pareiškėjas yra įsiskolinęs, subsidija gali būti teikiama, kai pareiškėjas pateiks dokumentus, įrodančius, kad jis apmokėjo visus įsiskolinimus valstybei. Atitiktis šiam kriterijui gali būti tikslinama paraiškos vertinimo metu;

18.2. kurie Schemos projektų pirkimus vykdo vadovaudamiesi Lietuvos Respublikos viešųjų pirkimų įstatymu, kai pareiškėjas yra perkančioji organizacija,arba vadovaudamiesi Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymu, kai pareiškėjas yra perkantysis subjektas ir vadovaudamiesi Subjektų, kurie nėra perkančiosios organizacijos pagal Lietuvos Respublikos viešųjų pirkimų įstatymą ir nėra perkantieji subjektai pagal Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymą, pirkimų vykdymo tvarkos aprašu, patvirtintu Lietuvos Respublikos aplinkos ministro 2010 m. rugsėjo 14 d. įsakymu Nr. D1-762 „Dėl Subjektų, kurie nėra perkančiosios organizacijos pagal Lietuvos Respublikos viešųjų pirkimų įstatymą ir nėra perkantieji subjektai pagal Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymą, pirkimų vykdymo tvarkos aprašo patvirtinimo“, kai pareiškėjas nėra perkančioji organizacija. Pareiškėjas, įvykdęs šiame papunktyje nustatytus reikalavimus atitinkantį pirkimą (jeigu pareiškėjui taikoma) ir pasirašęs pirkimo sutartį, informuoja Agentūrą ir per APVIS pateikia įvertinimui pirkimo dokumentų kopijas;

18.3. kurių Schemos projekto išlaidos, kurioms pagal Aprašą prašoma subsidijos, nebuvo, nėra ir nebus finansuojamos, teikiant valstybės pagalbą, iš kitų Europos Sąjungos fondų ir kitų nacionalinių programų;

18.4. kurių nuosavybės teise arba kitais teisėtais pagrindais (ne trumpiau, nei planuojama Schemos projekto įgyvendinimo trukmė ir Aprašo 47.1 papunktyje nurodytas projekto tęstinumo reikalavimų užtikrinimo terminas) valdomas žemės sklypas, kuriame numatomas įgyvendinti Schemos projektas, nėra areštuotas (įstatymų nustatyta tvarka ir sąlygomis taikomas priverstinis fizinio asmens nuosavybės teisės į turtą arba atskirų jos sudedamųjų dalių – valdymo, naudojimosi ar disponavimo – laikinas apribojimas siekiant užtikrinti įrodymus, civilinį ieškinį, galimą turto konfiskavimą, baudų ir nesumokėtų įmokų išieškojimą, kreditorių reikalavimų ar kitų asmens įsipareigojimų įvykdymą).

**III SKYRIUS**

**REIKALAVIMAI PARAIŠKOS TEIKIMUI**

19. Pareiškėjas, siekdamas gauti subsidiją, kvietimo galiojimo metu turi užpildyti ir Agentūrai per APVIS pateikti paraišką, kurios formą tvirtina Agentūros direktorius įsakymu, ir Aprašo 21 punkte nurodytus dokumentus.

20. Paraiškoje pareiškėjas turi nurodyti:

20.1. pareiškėjo juridinio asmens pavadinimą;

20.2. pareiškėjo juridinio asmens kodą;

20.3. pareiškėjo PVM mokėtojo kodą (jei pareiškėjas yra PVM mokėtojas);

20.4. pareiškėjo buveinės adresą;

20.5. pareiškėjo kontaktinius duomenis (telefono Nr., el. pašto adresą), pareiškėjo vadovą ar įgalioto teikti paraišką asmens pareigas;

20.6. žemės sklypo, kuriame bus įrengiami kaupimo įrenginiai, unikalųjį numerį. Po paraiškos pateikimo ketinimų protokole nurodyta teritorija (žemės sklypo unikalus numeris) bei prisijungimo taškas gali būti keičiami Litgrid AB Pasinaudojimo elektros perdavimo tinklais tvarkos apraše numatyta tvarka;

20.7. prašomos skirti subsidijos dydį eurais (be PVM), kuris negali būti didesnis nei Aprašo 9 ir 10 punktuose nustatytas dydis;

20.8. planuojamus pasiekti Schemos projekto rodiklius (stebėsenos rodiklio aprašymo kortelė pateikta Aprašo 1 ir 2 prieduose):

20.8.1. sukurtų naujų elektros energijos kaupimo įrenginių talpą (MWh) ir įrengtąją galią (MW);

20.8.2. per metus sumažinto ŠESD emisijų kiekį (tonos anglies dioksido ekvivalentu). Laikoma, kad 1 MWh kaupimo įrenginio talpos sumažina apie 715,95 t anglies dioksido per metus.

21. Kartu su paraiška pareiškėjas privalo pateikti šiuos dokumentus:

21.1. laisvos formos deklaraciją, kurioje patvirtina, kad Schemos projektas pagal Aprašą, kuriam prašoma finansavimo, nebuvo, nėra ir nebus finansuojamas, teikiant valstybės pagalbą, iš kitų Europos Sąjungos fondų ir kitų nacionalinių programų;

21.2. pareiškėjo vardu sudarytą ketinimų protokolą su elektros perdavimo tinklų operatoriumi dėl energijos kaupimo įrenginio prijungimo arba pareiškėjo vardu išduotas elektrinės prijungimo prie elektros perdavimo tinklų prijungimo sąlygas, kai pagal galiojusių teisės aktų reikalavimus kreipimosi į elektros perdavimo sistemos operatorių dėl prisijungimo sąlygų išdavimo metu ketinimų protokolas nebuvo privalomas;

21.3. projekto įgyvendinimo planą, kuriame būtų aprašyta vykdoma ir (ar) planuojama vykdyti veikla, statomų ir (ar) įrengiamų kaupimo įrenginių parametrai (galia ir talpa), rūšis, planuojami prijungimo etapai;

21.4. pareiškėjo nekilnojamojo turto nuosavybę ar jo valdymą kitais teisėtais pagrindais ne trumpiau kaip 7 metus po projekto finansavimo pabaigos įrodančius dokumentus ir (arba) informaciją;

21.5. nuosavo įnašo finansavimo šaltinius pagrindžiančius dokumentus, pvz., pažymą, kurioje nurodytas banko (kredito įstaigų, juridinių asmenų, akcininkų ar kitų) sprendimas suteikti lėšas projektui įgyvendinti, paskolos sutartį ar kita;

21.6. informaciją, reikalingą „Nedaryti reikšmingos žalos“ principo (*angl. Do no significant harm DNSH*) laikymuisi (Aprašo priedas Nr. 3);

21.7. vystant kaupimo įrenginį ne prie nuosavybės teise ar kitu teisėtu pagrindu valdomos elektrinės, jungtinės veiklos sutartį tarp tuo pačiu prijungimo prie elektros tinklų tašku besinaudojančių kaupimo įrenginio ir elektrinės valdytojų.

**IV SKYRIUS**

**PAREIŠKĖJŲ IŠLAIDŲ TINKAMUMO SĄLYGOS SUBSIDIJAI GAUTI**

22. Pagal Aprašą subsidijai gauti tinkamomis finansuoti išlaidomis laikomos įrenginių įsigijimo, įrengimo ir prijungimo prie elektros energetikos sistemos išlaidos, susijusios su Schemos projekto įgyvendinimu ir atitinkančios Aprašo 17 punkte ir Tvarkos apraše nustatytus reikalavimus;

23. Kaupimo įrenginių įsigijimo ir įsirengimo tinkamos finansuoti išlaidos yra:

23.1. kaupimo įrenginio įsigijimo išlaidos;

23.2. kaupimo įrenginio montavimo darbų išlaidos;

23.3. kaupimo įrenginiui įrengti reikalingų būtinųjų priedų įsigijimo ir įrengimo išlaidos (kroviklis, hibridinis inverteris ir kita);

23.4. elektros įvado, kuris nuosavybės teise priklauso pareiškėjui, įrengimas, įskaitant ir elektros energijos apskaitos prietaisus;

23.5. kaupimo įrenginio prijungimo prie elektros energetikos sistemos išlaidos;

23.6. kaupimo įrenginio projektavimo išlaidos.

24. Investicinė pagalba teikiama naujiems įrenginiams.

25. Schemos projekto įgyvendinimui skirtos įrangos ir (ar) įrenginių pirkimai turi būti įvykdyti pagal Aprašo 18.2 papunktyje nurodytus reikalavimus ir informacija apie įvykdytus pirkimus pateikta APVIS.

26. Subsidija neteikiama, jeigu:

26.1. pareiškėjas neatitinka nors vieno iš Apraše nustatytų reikalavimų;

26.2. pareiškėjas paraiškoje ar kartu su paraiška teikiamuose dokumentuose pateikė melagingą informaciją;

26.3. pareiškėjas per Agentūros nustatytą terminą neįvykdo reikalavimų patikslinti informaciją, susijusią su Aprašo 20 punkte nurodyta informacija ir teiktais dokumentais;

26.4. pareiškėjas yra įtrauktas į Finansinių nusikaltimų tyrimo tarnybos prie Lietuvos Respublikos vidaus reikalų ministerijos interneto svetainėje skelbiamą fizinių ir (ar) juridinių asmenų, turinčių sąsajas su subjektais, kuriems taikomos tarptautinės sankcijos, sąrašą;

26.5. pareiškėjui yra taikomos Europos Sąjungos sankcijos, kaip nustatyta TCTF 52 punkte. Informacija apie Europos Sąjungos taikomas sankcijas Rusijos Federacijai ir Baltarusijos Respublikai skelbiamos Finansinių nusikaltimų tyrimo tarnybos prie Lietuvos Respublikos vidaus reikalų ministerijos interneto svetainėje (<https://www.fntt.lt/lt/tarptautines-finansines-sankcijos/4166>);

26.6. pareiškėjas turi arba nėra nutraukęs prekybinių įsipareigojimų su Rusijos Federacijos ir (ar) Baltarusijos Respublikos fiziniais ir (ar) juridiniais asmenimis. Atitiktis šiame papunktyje nurodytam reikalavimui vertinama pagal pareiškėjo pateiktą informaciją (patvirtinimą apie prekybinių įsipareigojimų nutraukimą arba jų neturėjimą).

**V SKYRIUS**

**paraiškų vertinimas, ATRANKA ir SUBSIDIJOS SKYRIMAS**

27. Paraiškų vertinimą atlieka Agentūra, vadovaudamasi šiame skyriuje ir Agentūros nustatyta tvarka, prireikus, gali būti pasitelkiami nepriklausomi ekspertai. Paraiškų vertinimą sudaro šie etapai:

27.1. administracinės atitikties vertinimas, kuris negali trukti ilgiau kaip 30 darbo dienų nuo kvietimo pabaigos. Administracinės atitikties vertinimo metu nustatoma, ar:

27.1.1. paraiška tinkamai užpildyta;

27.1.2. pateikta visa Aprašo 20 punkte nurodyta informacija;

27.1.3. pateikti visi Aprašo 21 punkte nurodyti dokumentai;

27.2. jeigu paraiška atitinka visus administracinio vertinimo reikalavimus, atliekamas techninis vertinimas, kuris negali trukti ilgiau kaip 30 darbo dienų nuo administracinės atitikties vertinimo pabaigos. Šiame papunktyje nurodytas paraiškų techninio vertinimo terminas, atsižvelgiant į objektyvias aplinkybes, kai gautas didelis paraiškų skaičius arba Agentūra dėl papildomos informacijos ir (arba) dokumentų turi kreiptis į kitą (-as) instituciją (-as), Agentūros sprendimu gali būti pratęstas, tačiau ne ilgesniam kaip 20 darbo dienų terminui. Agentūra ne vėliau kaip per 2 darbo dienas nuo sprendimo dėl paraiškų vertinimo termino pratęsimo priėmimo dienos apie tai informuoja pareiškėją per APVIS ir paraiškoje nurodytu elektroninio pašto adresu ir nurodo pratęsimo terminą ir termino pratęsimo priežastis. Techninio vertinimo metu nustatoma:

27.2.1. ar pareiškėjas ir pagal Schemos projektą numatoma įsigyti ir įsirengti įranga ir įrenginiai atitinka Aprašo 23 punkte nustatytus reikalavimus;

27.2.2. ar paraiškoje prašomos Schemos projektui skirti subsidijos dydis atitinka Aprašo 9 ir 10 punktuose nustatytus reikalavimus.

28. Schemos projektų atranka po paraiškų techninio vertinimo pabaigos vykdoma vadovaujantis prioritetiniais kriterijais, nurodytais Aprašo 29 punkte.

29.  Už atitiktį prioritetiniams kriterijams skiriami balai yra nustatyti Aprašo 1 lentelėje.

1 lentelė. Už atitiktį prioritetiniams kriterijams skiriami balai

|  |  |  |  |
| --- | --- | --- | --- |
| **Eil. Nr.** | **Prioritetinio kriterijaus pavadinimas** | **Prioritetinio kriterijaus vertinimo aspektai ir paaiškinimas** | **Didžiausias galimas prioritetinio kriterijaus balas** |
| 1. | Prašomo finansavimo dydis | Vertinamas prašomo finansavimo dydis (intensyvumas):  Jei prašomo finansavimo dydis yra mažesnis (<) nei 15 proc. – skiriama 70 balų.  Jei prašomo finansavimo dydis nuo (≥) 15 iki (<)20 proc. – skiriama 50 balų.  Jei prašomo finansavimo dydis nuo (≥) 20 ir nedaugiau kaip (≤) 25 proc. – skiriama 30 balų.  Jei prašomo finansavimo dydis didesnis (>) nei 25 proc., bet neviršija (≤) 30 proc. skiriama 0 balų.  Prašomo finansavimo dydis (intensyvumas) procentais turi būti nurodytas sveikais skaičiais. | 70 |
| 2. | Kaina už 1 MWh įrengimą | Balas už kainą (A) nustatomas pagal formulę:  Pateiktoje formulėje:  Kmin – pareiškėjo, pasiūliusio mažiausią kainą iš visų vertinimų pareiškėjų, paraiškoje numatyta 1 MWh kaina (EUR/MWh).  K – vertinamo pareiškėjo planuojamo diegti kaupimo įrenginio kaina, EUR/MWh.  Vertinama dviejų skaičių po kablelio tikslumu | 30 |
|  |  | **Maksimali galima surinkti balų suma:** | 100 |

30. Minimali privaloma surinkti balų suma nenustatoma.

31. Atliekant projektų paraiškų vertinimą ir priimant sprendimą skirti finansinę paramą, turi būti laikomasi šių principų:

31.1. skaidrumo ir nešališkumo – Agentūros darbuotojai ir (ar) Agentūros pasitelkti nepriklausomi ekspertai, atliekantys Schemos projektų atranką, privalo deklaruoti privačius interesus;

31.2. konfidencialumo – Agentūros darbuotojai ir (ar) Agentūros pasitelkti nepriklausomi ekspertai, atliekantys Schemos projektų atranką, atsako už tai, kad paraiškoje ir kituose pareiškėjo pateiktuose dokumentuose esanti informacija būtų naudojama tik Schemos projektų atrankos tikslais.

32. Vadovaujantis prioritetiniais kriterijais, nurodytais Aprašo 1 lentelėje, per 5 darbo dienas po paraiškų techninio vertinimo pabaigos Agentūra sudaro paraiškų eilę ir rezervinio sąrašo, kuris galioja ne ilgiau kaip 6 mėnesius, eilę, jei prašomų pagal Aprašą Schemos projektų subsidijų suma viršija Aprašo 7 punkte numatytą lėšų kiekį. Schemos projektų paraiškos išdėstomos pagal bendrą (suminį) suteiktų balų skaičių (nuo didžiausio iki mažiausio). Jeigu Schemos projektai surenka vienodą balų skaičių ir jiems finansuoti nepakanka Kvietimui skirtos lėšų sumos, pirmenybė teikiama Schemos projektams, surinkusiems daugiau balų pagal Aprašo 1 lentelėje nurodytą pirmąjį prioritetinį kriterijų. Jei Schemos projektai vienodai įvertinti pagal šį prioritetinį kriterijų, pirmenybė teikiama Schemos projektams, surinkusiems daugiau balų pagal kitą iš eilės Aprašo 1 lentelėje nurodytą prioritetinį kriterijų. Paraiškos, esančios rezerviniame sąraše, vertinamos ir sprendimas skirti subsidiją priimamas tuo atveju, jei vertinimui atlikti atrinktos paraiškos buvo atmestos, sumažėjo prašomos subsidijos dydis, pareiškėjai patys atsiėmė paraiškas ar dėl kitų Aprašo 17, 18, 20 ir 23 punktuose nurodytų reikalavimų neatitikimo joms negali būti skiriama subsidija.

33. Jeigu administracinio ar techninio vertinimo metu, įskaitant galimus pagal Aprašo 34 punkte atliktus patikslinimus, nustatoma, kad paraiška neatitinka bent vieno Aprašo II, III, IV ir V skyriuose nurodyto reikalavimo, Agentūra priima sprendimą atmesti paraišką. Sprendimas atmesti paraišką per APVIS arba el. paštu pateikiamas pareiškėjui ne vėliau kaip per 5 darbo dienas nuo sprendimo atmesti paraišką priėmimo dienos.

34. Jeigu atliekant Aprašo 27 punkte nurodytą paraiškų vertinimą nustatoma, kad pateikti ne visi reikalaujami dokumentai ir (ar) paraiška užpildyta netinkamai arba jei dėl paraiškoje pateiktos informacijos ar duomenų negalima patikrinti paraiškos, Agentūra pareiškėjui nustato terminą, kuris negali būti trumpesnis kaip 3 (trys) ir ilgesnis kaip 10 (dešimt) darbo dienų nuo tokio Agentūros prašymo gavimo dienos, per kurį pareiškėjas privalo papildyti ir (ar) patikslinti paraiškoje pateiktą informaciją ir (ar) pateikti papildomus dokumentus, išskyrus atvejus, kai trūkstamą informaciją, duomenis ir (ar) dokumentus galima patikrinti viešuose Lietuvos Respublikos valstybės institucijų registruose ir informacinėse sistemose.

35. Jei per nurodytą terminą Agentūros prašymu pareiškėjas nepatikslina paraiškos ar nepateikiami trūkstami dokumentai, Agentūra paraišką atmeta ir per 5 darbo dienas per APVIS arba el. paštu informuoja pareiškėją apie paraiškos atmetimą.

36. Jeigu administracinio ir techninio vertinimo metu nustatoma, kad paraiška, pareiškėjas ir Schemos projektas atitinka Aprašo 18, 20, 21 ir 23 punktuose nurodytus reikalavimus, sprendimas skirti subsidiją įforminamas Agentūros direktoriaus įsakymu per 5 darbo dienas nuo paraiškų eilės ir rezervinio sąrašo eilės sudarymo. Apie priimtą spendimą dėl subsidijos skyrimo Agentūra ne vėliau kaip per 5 darbo dienas nuo Agentūros direktoriaus įsakymo dėl subsidijos skyrimo dienos per APVIS informuoja pareiškėją ir paskelbia sprendimą skirti subsidiją Agentūros interneto svetainėje ir Teisės aktų registre.

**VI SKYRIUS**

**SUTARČIŲ SUDARYMAS IR KEITIMAS**

37. Priėmus sprendimą skirti subsidiją, Agentūra per 20 darbo dienų nuo šio sprendimo priėmimo parengia subsidijos skyrimo sutarties projektą ir pateikia pareiškėjui derinti. Subsidijos skyrimo sutartis turi būti suderinta ir pasirašyta Agentūros ir pareiškėjo per 20 darbo dienų nuo subsidijos skyrimo sutarties projekto pateikimo pareiškėjui derinti dienos. Per nustatytą terminą dėl pareiškėjo kaltės nesuderinus ir (ar) nepasirašius subsidijos skyrimo sutarties, laikoma, kad pareiškėjas subsidijos atsisako. Subsidijos skyrimo sutartys turi būti pasirašytos ne vėliau kaip iki 2025 m. gruodžio 31 d.

38. Subsidijos skyrimo sutartyje nurodoma:

38.1. planuojamas sumažinti ŠESD emisijų kiekis tonos anglies dioksido ekvivalentu per metus;

38.2. kaupimo įrenginio įrengtoji galia (MW) ir talpa (MWh);

38.3. Schemos projekto įgyvendinimo trukmė;

38.4. pareiškėjui skiriamas subsidijos dydis, atsižvelgiant į Aprašo 9 ir 10 punktuose nurodytus reikalavimus. Kai pareiškėjas nėra PVM mokėtojas, pareiškėjui skiriama subsidija nurodoma su PVM;

38.5. Pareiškėjo įsipareigojimai.

39. Subsidijos skyrimo sutartyje numatytas subsidijos dydis mažinamas atsižvelgiant į sumažėjusį prekių, paslaugų, darbų kiekį.

40. Agentūros direktoriaus įsakymu skyrus subsidiją, pareiškėjas, Agentūros rašytiniu pritarimu, gali pakeisti tuos projektų techninius sprendimus, kurių nebuvo galima numatyti paraiškos teikimo ar vertinimo metu, jeigu juos pakeitus išlieka arba pagerinamos sąlygos pasiekti Schemos projekto aplinkosauginius rodiklius. Subsidijos suma negali viršyti Agentūros direktoriaus įsakyme nustatytos maksimalios subsidijos sumos. Pareiškėjo prašymu ar nustačius Agentūros direktoriaus įsakymo dėl subsidijos skyrimo ar sutarties dėl subsidijos skyrimo neatitikimą Aprašo 22 punkte nurodytiems reikalavimams, Agentūra gali atlikti įsakymo dėl subsidijos skyrimo ir (ar) Schemos projekto subsidijos skyrimo sutarties pakeitimą.

**VII SKYRIUS**

**MOKĖJIMŲ PRAŠYMŲ TEIKIMAS IR SUBSIDIJOS IŠMOKĖJIMAS**

41. Pareiškėjas iki Aprašo 16 punkte nurodytos numatomos Schemos projekto įgyvendinimo pabaigos datos, per APVIS Agentūrai pateikia Agentūros direktoriaus įsakymu patvirtintos formos mokėjimo prašymą kartu su Aprašo 45 punkte nurodytais dokumentais. Agentūra gali nustatyti kitus mokėjimų prašymų pateikimo būdus ir tvarką, jei APVIS funkcinės galimybės nepakankamos ir (ar) laikinai neužtikrinamos. Mokėjimo prašymai gali būti teikiami tik išlaidų kompensavimo būdu.

42. Avansiniai mokėjimai yra negalimi.

43. Su mokėjimo prašymu privaloma pateikti per APVIS šiuos dokumentus:

43.1. įrenginių, atitinkančių Aprašo 22 punkte nustatytus reikalavimus, prijungimo prie elektros energetikos sistemos, pagrindžiančių dokumentų kopijas;

43.2. faktinį atliktų darbų, įsigytų prekių ir paslaugų kiekį pagrindžiančius dokumentus (darbų atlikimo aktus, paslaugų suteikimo aktus arba prekių priėmimo – perdavimo aktus);

43.3. tinkamas finansuoti išlaidas pagrindžiančius dokumentus (sąskaita-faktūra arba PVM sąskaita-faktūra su privalomais rekvizitais (dokumentai turi būti išrašyti pareiškėjo vardu);

43.4. tinkamų finansuoti išlaidų apmokėjimą pagrindžiančių dokumentų kopijas;

43.5. įdiegtos įrangos fotonuotraukas ir įrangos techninius duomenis (įrenginio pasą ir (ar) techninę specifikaciją), kuriuose turi būti nurodyta įsigyto įrenginio rūšis ir talpa (MWh);

43.6. leidimą generuoti energiją iš energijos kaupimo įrenginių;

43.7. Perdavimo sistemos operatoriaus išduotus dažnio išlaikymo rezervo, automatinio dažnio atkūrimo rezervo ir rankinio dažnio atkūrimo rezervo balansavimo paslaugų parengties tvirtinimo protokolus energijos kaupimo įrenginiams.

44. Agentūra, gavusi mokėjimo prašymą ir kartu pateiktus dokumentus, nustato, ar išlaidos atitinka Aprašo 5, 9, 10, 22 ir 23 punktuose nustatytus reikalavimus ir ar neviršija subsidijos skyrimo sutartyje nurodytos prašomos lėšų sumos.

45. Jeigu su mokėjimo prašymu pateikti ne visi reikalaujami dokumentai ir (arba) mokėjimo prašymas užpildytas netinkamai – nenurodyti duomenys, kurių trūkstant Agentūra negali išmokėti pareiškėjui subsidijos, pareiškėjas per 10 darbo dienų nuo Agentūros kreipimosi turi pateikti trūkstamus dokumentus ir (ar) patikslinti mokėjimo prašymą. Jei per nurodytą terminą mokėjimo prašymas nepatikslinamas ar nepateikiami trūkstami dokumentai, Agentūra atmeta mokėjimo prašymą ir per 1 darbo dieną per APVIS ir (ar) elektroniniu paštu informuoja pareiškėją apie mokėjimo prašymo atmetimą.

46. Agentūra per 60 darbo dienų nuo mokėjimo prašymo pateikimo dienos įvertina pateiktą mokėjimo prašymą. Jei Schemos projekto įgyvendinimo vietoje ir dokumentuose nėra nustatomi trūkumai, mokėjimo prašymas apmokamas per 30 darbo dienų nuo pateikto mokėjimo prašymo įvertinimo dienos, subsidijos skyrimo sutartyje nustatytomis sąlygomis.

**VIII SKYRIUS**

**PAREIŠKĖJO ĮSIPAREIGOJIMAI**

47. Pareiškėjas prisiima šiuos įsipareigojimus:

47.1. su skirta subsidija įsigytą Aprašo 23 punkte nurodytą įrangą ir įrenginius pareiškėjas įsipareigoja išlaikyti nuosavybės teise ne trumpiau kaip 7 metus po Schemos projekto įgyvendinimo laikotarpio pabaigos. Nuosavybės teisė gali būti perleista tik subjektui, kuris atitinka visus šios paramos gavėjams pagal šią schemą keliamus reikalavimus ir tik gavus Agentūros patvirtinimą. Pareiškėjui pažeidus šį papunktį, Agentūra susigrąžina subsidiją proporcingai neišlaikytam investicijų tęstinumo 7 metų laikotarpiui (metais);

47.2. sudaryti sąlygas Agentūrai patikrinti paraiškoje ir prie jos pridedamuose dokumentuose pateiktus duomenis ir atlikti patikrą Schemos projekto įgyvendinimo vietoje, gauti papildomos informacijos apie Schemos projektą nuo paraiškos pateikimo dienos, taip pat audituoti, kontroliuoti, tikrinti, kaip yra laikomasi tinkamumo gauti finansavimą sąlygų ir reikalavimų, kaip yra vykdomas Schemos projektas ir pagrindinė ekonominė veikla po sprendimo skirti subsidiją priėmimo dienos iki Schemos projekto įgyvendinimo kontrolės 7 metų laikotarpio pabaigos;

47.3. teikti Agentūrai informaciją ir duomenis, reikalingus statistikos tikslams, Schemos projekto įgyvendinimo stebėsenai, viešinimui bei reikalingiems vertinimams atlikti;

47.4. saugoti patirtų išlaidų įsigyjant paraiškoje nurodytą įrangą ir jų apmokėjimo įrodymo dokumentus 10 metų po Schemos projekto įgyvendinimo laikotarpio pabaigos;

47.5. Schemos projekto įgyvendinimo metu ir 7 metus po Schemos projekto įgyvendinimo laikotarpio pabaigos laikytis subsidijos skyrimo sutartyje nustatytų subsidijos skyrimo sąlygų ir (ar) pasiekti nustatytus rodiklius.

47.6. Įgyvendinti projektą per 36 mėnesius nuo subsidijos skyrimo sutarties sudarymo dienos. Jei šio termino nesilaikoma, pagalbos suma turi būti mažinama 3 procentais už kiekvieną mėnesį po pirmųjų trijų mėnesių vėlavimo, o po šešto mėnesio vėlavimo skirtos pagalbos sumos mažinimas didėja iki 5 procentų per mėnesį, nebent vėlavimą lėmė nuo paramos gavėjo nepriklausantys veiksniai, kurių pagrįstai nebuvo galima numatyti ar įtakoti.

**IX SKYRIUS**

**SCHEMOS PROJEKTŲ STEBĖSENA IR ĮGYVENDINIMO KONTROLĖ**

48. Agentūra per septynerių metų laikotarpį nuo Schemos projekto įgyvendinimo laikotarpio pabaigos turi teisę bet kada atlikti patikras Schemos projekto įgyvendinimo vietoje. Pareiškėjui nevykdant Aprašo 47.1 papunktyje nustatyto reikalavimo, Agentūra turi teisę iš pareiškėjo pareikalauti grąžinti jam išmokėtą subsidiją, priimdama sprendimą Agentūros nustatyta tvarka. Patikros Schemos projektų įgyvendinimo vietoje atliekamos vadovaujantis Agentūros nustatyta tvarka.

49. Agentūra gali kreiptis tarnybinės pagalbos į valstybės ir savivaldybių institucijas, įstaigas ir įmones, disponuojančias su Schemos projektu susijusia informacija ar atliekančias pareiškėjo veiklos priežiūrą. Agentūra valstybės pagalbos gavėjo vykdomą ekonominę veiklą ir ryšius su kitais ūkio subjektais (susijusias įmones) patikrina pagal duomenis, pateiktus VĮ Registrų centro registruose, Valstybės duomenų agentūros oficialiosios statistikos portale, VĮ Registrų centro regionų geoinformacinės aplinkos paslaugos registre, Valstybinės mokesčių inspekcijos informacinėse sistemose.

50. Duomenis apie suteiktą valstybės pagalbą Agentūra teikia Suteiktos valstybės pagalbos ir nereikšmingos (*de minimis*) pagalbos registrui per 20 darbo dienų nuo priimto sprendimo suteikti valstybės pagalbą įsigaliojimo dienos. Energetikos ministerija informaciją apie suteiktą individualią valstybės pagalbą, viršijančią 100 000  eurų, pateikia į Europos Komisijos valstybės pagalbos skaidrumo viešos paieškos svetainę <https://webgate.ec.europa.eu/competition/transparency/> ne vėliau kaip per 12 mėnesių nuo subsidijos skyrimo dienos, vadovaudamasi Agentūros pateikta informacija.

**X SKYRIUS**

**BAIGIAMOSIOS NUOSTATOS**

51. Subsidija gali būti neišmokama, sumažinama, susigrąžinama visa ar jos dalis šiais atvejais:

51.1. kai pareiškėjas galutinai neatsiskaitė su įrangos ir įrenginių tiekėju ir nepateikė Agentūrai išlaidų apmokėjimo įrodymo dokumentų originalų arba jų kopijų, patvirtintų pareiškėjo vadovo ar jo įgalioto asmens parašu, bei nepateikė per APVIS dokumentų ir informacijos apie įvykdytus, Aprašo 18.2 papunktyje nustatytus reikalavimus atitinkančius, pirkimus, subsidija neišmokama;

51.2. kai paaiškėja, kad pareiškėjui išmokėta subsidija ar jos dalis yra nepagrįsta dokumentais, nurodytais Aprašo 43 punkte, subsidija ar jos dalis susigrąžinama;

51.3. kai pareiškėjo atsiskaitymai (ar jų dalis) su įrangos ir įrenginių tiekėjais vykdomi ne per finansų įstaigas, taikoma ne per finansų įstaigas apmokėtų išlaidų dydžio proporcinga subsidijos sumažinimo suma arba ši suma susigrąžinama;

51.4. kai pareiškėjas nesilaiko ar pažeidžia subsidijos skyrimo sutartyje nustatytas subsidijos skyrimo sąlygas ir (ar) nepasiekia subsidijos skyrimo sutartyje nustatytų rodiklių, susigrąžinama visa pareiškėjui skirta subsidija;

51.5. jei pareiškėjas Schemos projektų įgyvendinimo metu iki 2028 m. gruodžio 31 d. per APVIS nepateikia mokėjimo prašymo, Agentūros sprendimu subsidija neišmokama ir subsidijos skyrimo sutartis nutraukiama;

51.6. paaiškėjus, kad buvo suteikta neteisėta ir (arba) nesuderinama valstybės pagalba, vadovaujantis Lietuvos Respublikos konkurencijos įstatymo 551 straipsnio nuostatomis, pagalbos gavėjas privalo jam išmokėtą pagalbos sumą sugrąžinti savanoriškai arba ši suma išieškoma ne ginčo tvarka.

52. Neteisingai apskaičiuotą ir pareiškėjui pervestą subsidiją ar jos dalį, pareiškėjas privalo grąžinti Agentūrai per 10 darbo dienų nuo pareikalavimo dienos.

53. Pažeidimai dėl Aprašo 47 punkte nustatytų įsipareigojimų nevykdymo nustatomi, sprendimai dėl subsidijos teikimo nutraukimo, sumažinimo ir susigrąžinimo priimami ir grąžintinos lėšos administruojamos Aprašo ir Agentūros nustatyta tvarka.

54. Už pateiktų duomenų teisingumą atsako juos pateikęs pareiškėjas.

55. Už paraiškų priėmimą, registravimą, paraiškoje pateiktų duomenų tikrinimą, paraiškų vertinimą, kontrolę ir skundų nagrinėjimą atsako Agentūra.

56. Pagal Aprašą teikiama valstybės pagalba negali būti sumuojama su jokia kita valstybės pagalba ir (arba) nereikšminga (*de minimis*) pagalba, skiriama toms pačioms tinkamoms finansuoti išlaidoms.

57. Pareiškėjas turi teisę skųsti Agentūros veiksmus ar neveikimą, susijusius su pateiktos paraiškos vertinimu ir sprendimo dėl subsidijos mokėjimo ar nemokėjimo priėmimu, Lietuvos Respublikos viešojo administravimo įstatymo ir Lietuvos Respublikos administracinių bylų teisenos įstatymo nustatyta tvarka ir terminais.

58. Pareiškėjų pateikti asmens duomenys yra tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) Nr. 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir Lietuvos Respublikos asmens duomenų teisinės apsaugos įstatymu. Asmens duomenų tvarkymo tikslas – apskaičiuoti ir išmokėti finansavimą. Duomenų subjektų teisės įgyvendinamos duomenų valdytojo, į kurį kreipiamasi dėl duomenų subjekto teisių įgyvendinimo, nustatyta tvarka.

59. Su valstybėspagalbos teikimu susiję dokumentai saugomi 10 metų nuo paskutinės pagalbos pagal priemonę suteikimo dienos.

\_\_\_\_\_\_\_\_\_\_\_\_\_

2021–2030 metų plėtros programos valdytojos Lietuvos Respublikos energetikos ministerijos energetikos plėtros programos pažangos priemonės Nr. 03-001-06-03-02 „Didinti atsinaujinančių energijos išteklių dalį, užtikrinant atsinaujinančių išteklių integraciją į elektros tinklus“ aprašo veiklos Nr. 13 „Kaupimo pajėgumų plėtra, siekiant subalansuoti elektros energetikos sistemą“ poveiklės „Didelės galios elektros energijos kaupimo įrenginių įrengimas, siekiant subalansuoti elektros energetikos sistemą“ paramos schemos finansavimo kriterijų ir sąlygų aprašo

1 priedas

**Stebėsenos rodiklio**

**„NAUJŲ ELEKTROS ENERGIJOS TINKLO BALANSAVIMO PAJĖGUMŲ, PRIJUNGTŲ PRIE ELEKTROS ENERGIJOS IŠ aei GAMYBOS ĮRENGINIŲ, TALPA“ aprašymo kortelė**

|  |  |  |
| --- | --- | --- |
|  | **Elementai** | **Kodai, pavadinimai ir aprašymas** |
| 1. | Stebėsenos rodiklio pavadinimas | Naujų elektros energijos tinklo balansavimo pajėgumų, prijungtų prie elektros energijos iš AEI gamybos įrenginių, talpa |
| 2. | Stebėsenos rodiklio matavimo vienetai | Megavatvalandės (MWh) |
| 3. | Stebėsenos rodiklio reikšmės kryptis | Didėjimas |
| 4. | Stebėsenos rodiklio reikšmės tipas | Skaitinė reikšmė |
| 5. | Stebėsenos rodiklio tipas | Produkto rodiklis |
| 6. | Stebėsenos rodiklio kodas | P-03-001-06-03-02-15 |
| 7. | Europos Komisijos suteiktas stebėsenos rodiklio kodas | *-* |
| 8. | Stebėsenos rodiklio paaiškinimas, sąvokų apibrėžtys | Saugojimo pajėgumas – suteiktos paramos dėka sukurta elektros energijos kaupimo talpa.  Kaupimo įrenginio talpa– kaupimo įrenginio techninis pajėgumas sukaupti atitinkamą elektros energijos kiekį, išreikštas megavatvalandėmis (MWh). |
| 9. | Stebėsenos rodiklio reikšmės apskaičiavimo tipas | Automatiškai apskaičiuojamas |
| 10. | Stebėsenos rodiklio reikšmės apskaičiavimo metodas | Vertinama, kad pradėjus įgyvendinti pažangos priemonės veiklą, rodiklio reikšmė lygi 0. Rodiklio reikšmė apskaičiuojama sumuojant pažangos priemonės lėšomis įrengtų kaupiklių talpas. |
| 11. | Stebėsenos rodiklio duomenų šaltiniai | Kaip įrodymą, kad pasiektas rodiklis, projekto vykdytojas su mokėjimo prašymu turės pateikti leidimą generuoti energiją iš energijos kaupimo įrenginių. |
| 12. | Stebėsenos rodiklio reikšmės skaičiavimo periodiškumas | **Projektų įgyvendinimo pabaigoje.** |
| 13. | Stebėsenos rodiklio pasiekimo momentas | **Projektų įgyvendinimo pabaigoje.**  Stebėsenos rodiklis laikomas pasiektu, kai projekto vykdytojas pateikia mokėjimo prašymą ir jis yra patvirtinamas. |
| 14. | Už stebėsenos rodiklį atsakinga įstaiga | Lietuvos Respublikos energetikos ministerija |
| 15. | Įstaigos padalinys ir kontaktinis telefono numeris | Už rodiklio stebėseną (duomenų surinkimą ir paviešinimą):  Energetikos ministerijos  Investicijų grupė  Tel. +370 602 46 849 |
| 16. | Kita svarbi informacija | Veikla finansuojama iš Modernizavimo fondo |

2021–2030 metų plėtros programos valdytojos Lietuvos Respublikos energetikos ministerijos energetikos plėtros programos pažangos priemonės Nr. 03-001-06-03-02 „Didinti atsinaujinančių energijos išteklių dalį, užtikrinant atsinaujinančių išteklių integraciją į elektros tinklus“ aprašo veiklos Nr. 13 „Kaupimo pajėgumų plėtra, siekiant subalansuoti elektros energetikos sistemą“ poveiklės „Didelės galios elektros energijos kaupimo įrenginių įrengimas, siekiant subalansuoti elektros energetikos sistemą“ paramos schemos finansavimo kriterijų ir sąlygų aprašo

2 priedas

**Stebėsenos rodiklio**

**„NUMATOMAS IŠMETAMŲ ŠILTNAMIO EFEKTĄ SUKELIANČIŲ DUJŲ KIEKIS“ aprašymo kortelė**

|  |  |  |
| --- | --- | --- |
|  | **Elementai** | **Kodai, pavadinimai ir aprašymas** |
| 1. | Stebėsenos rodiklio pavadinimas | Numatomas išmetamų šiltnamio efektą sukeliančių dujų kiekis |
| 2. | Stebėsenos rodiklio matavimo vienetai | Tonos anglies dioksido ekvivalentu per metus |
| 3. | Stebėsenos rodiklio reikšmės kryptis | Mažėjimas |
| 4. | Stebėsenos rodiklio reikšmės tipas | Skaitinė reikšmė |
| 5. | Stebėsenos rodiklio tipas | Rezultato rodiklis |
| 6. | Stebėsenos rodiklio kodas | R-03-001-06-03-02-02 |
| 7. | Europos Komisijos suteiktas stebėsenos rodiklio kodas | - |
| 8. | Stebėsenos rodiklio paaiškinimas, sąvokų apibrėžtys | Bendras numatomas išmetamas ŠESD kiekis paramą gaunančiuose subjektuose ar procesuose.  **Šiltnamio efektą sukeliančios dujos (ŠESD**) – Anglies dioksidas (CO₂), metanas (CH₄), azoto oksidas (N₂O), hidrofluorangliavandeniliai (HFC), perfluorangliavandeniliai (PFC) ir sieros heksafluoridas (SF₆) ir azoto trifluoridas (NF₃). |
| 9. | Stebėsenos rodiklio reikšmės apskaičiavimo tipas | Automatiškai apskaičiuojamas |
| 10. | Stebėsenos rodiklio reikšmės apskaičiavimo metodas | Daroma prielaida, kad 1 MWh sutaupo 715,95 t anglies dioksido ekvivalentu per metus.  Ši suma gauta 572 760 t anglies dioksido (per metus planuojamą sumažinti anglies dioksido kiekį) padalinus iš 800 MWh (pagal priemonę planuojamų įdiegti kaupiklių talpos).  Rodiklis apskaičiuotas pagal kontrafaktinį (priešingos padėties) scenarijų: elektros energijos tiekimo balansavimą atliekant iškastinio kuro (dujų) elektrinių veikimu. 800 MWh balansavimo pajėgumai atitinka 160 MW dujomis kūrenamos elektrinės veiklą, kurioje per metus pagaminama 1,402 TWh elektros energijos. Dujomis kūrenama elektrinė įjungiama tik esant neatidėliotinoms situacijoms ir tokio veikimo metu generuoja 0,09 TWh elektros energijos per metus. Atitinkamai, taikant 0,43 taršos koeficientą, tokios dujomis kūrenamos elektrinės eksploatavimas per metus reiškia (1,402-0,16+0,09)\*0,43=572 760 t anglies dioksido taršą. Įdiegus 800 MWh kaupiklius balansavimui, 572 760 t anglies dioksido taršos per metus išvengiama. |
| 11. | Stebėsenos rodiklio duomenų šaltiniai | Projektų vykdytojų pateikti dokumentai, teikiami projekto įgyvendinimo pabaigoje kartu su mokėjimo prašymu. |
| 12. | Stebėsenos rodiklio reikšmės skaičiavimo periodiškumas | Kalendoriniai metai (duomenys renkami kartą per metus už praėjusius metus). Duomenys už įgyvendintus projektus, po kurių pabaigos praėjo vieneri metai, pateikiami paskesnių metų sausio mėnesį. |
| 13. | Stebėsenos rodiklio pasiekimo momentas | **Projektų įgyvendinimo pabaigoje.**  Stebėsenos rodiklis laikomas pasiektu, kai projekto vykdytojas pateikia galutinį mokėjimo prašymą ir jis yra patvirtinamas. |
| 14. | Už stebėsenos rodiklį atsakinga įstaiga | Lietuvos Respublikos energetikos ministerija |
| 15. | Įstaigos padalinys ir kontaktinis telefono numeris | Už rodiklio stebėseną (duomenų surinkimą ir paviešinimą):  Energetikos ministerijos  Investicijų grupė  Tel. +370 602 46 849  Už rodiklio pasiekimą ir duomenų rodikliui apskaičiuoti pateikimą (pirminis šaltinis) atsakingas JP projekto vykdytojas. |
| 16. | Kita svarbi informacija | Veikla finansuojama iš Modernizavimo fondo |

2021–2030 metų plėtros programos valdytojos Lietuvos Respublikos energetikos ministerijos energetikos plėtros programos pažangos priemonės Nr. 03-001-06-03-02 „Didinti atsinaujinančių energijos išteklių dalį, užtikrinant atsinaujinančių išteklių integraciją į elektros tinklus“ aprašo veiklos Nr. 13 „Kaupimo pajėgumų plėtra, siekiant subalansuoti elektros energetikos sistemą“ poveiklės „Didelės galios elektros energijos kaupimo įrenginių įrengimas, siekiant subalansuoti elektros energetikos sistemą“ paramos schemos finansavimo kriterijų ir sąlygų aprašo 3 priedas

**INFORMACIJA, REIKALINGA PROJEKTO (ĮSKAITANT JUNGTINĮ PROJEKTĄ) ATITIKČIAI HORIZONTALIAJAM PRINCIPUI „NEDAROME REIKŠMINGOS ŽALOS” ĮVERTINTI**

Finansavimo šaltinis, pagal kurį finansuojamas projektas: Modernizavimo fondas

|  |  |  |
| --- | --- | --- |
| **Klausimai/Aplinkos tikslai** | **Pagrindimas** | **Pagrindžiantys dokumentai** |
| Klimato kaitos švelninimas. | Vertinama, kad investicijos į elektros energijos kaupimo įrenginius tiesiogiai prisideda prie klimato kaitos švelninimo tikslo, kadangi kaupimo įrenginių plėtra užtikrina elektros energijos tinklo patikimumą, būtiną norint užtikrinti plačią atsinaujinančios energijos gamybos įrenginių plėtrą bei kaupimo įrenginių plėtra balansavimo paslaugoms teikti eliminuoja poreikį naudoti sistemoje veikiančias dujomis kūrenamas elektrines.  Atitinkamai, investicijos į kaupimo įrenginius prisideda prie klimato švelninimo tikslo, mažinant ŠESD emisijas, sudarant sąlygas didinti elektros energijos gamybą naudojant atsinaujinančius energijos išteklius bei tinklo balansavimui naudoti švarias technologijas.  Siūloma investavimo schema atitinka Direktyvos 2003/87/EB tikslus, Sąjungos 2030 m. klimato ir energetikos politikos sistemos tikslus, taip pat ilgalaikius Paryžiaus susitarime nurodytus tikslus. Ši investicija tiesiogiai palengvins tolesnes investicijas į atsinaujinančios energijos jėgaines Lietuvoje ir perėjimą prie 100% AEI energijos sistemos iki 2030 m. | Veikla „Kaupimo pajėgumų plėtra, siekiant subalansuoti elektros energetikos sistemą“ 100 proc. prisideda prie klimato kaitos švelninimo, todėl pagrindimo dokumentai neteikiami. |
| Prisitaikymas prie klimato kaitos | Vertinama, kad planuojamos priemonės investicijos neturės neigiamos įtakos prisitaikymo prie klimato kaitos pastangoms ar atsparumui žmonių, gamtos, turto ir kitos ekonominės veiklos rizikai ir yra suderintos su vietos, sektoriaus ir šalies prisitaikymo pastangomis.  Taip pat pažymėtina, kad nėra numatomas reikšmingas klimato kaitos padarinių poveikis planuojamai infrastruktūrai pagal tai, kaip tą poveikį šiuo metu apibrėžia Komisijos deleguotas reglamentas (ES) 2021/2139. | Veikla „Kaupimo pajėgumų plėtra, siekiant subalansuoti elektros energetikos sistemą“ neturės tiesioginio ar netiesioginio neigiamo poveikio šiam kriterijui, todėl pagrindimo dokumentai neteikiami. |
| Tausus vandens ir jūrų išteklių naudojimas ir apsauga. | Šios priemonės veiklos dėl savo pobūdžio, neturės jokio neigiamo tiesioginio ar netiesioginio poveikio tausaus vandens ir jūrų išteklių naudojimo ir apsaugos tikslui. | Projekto įgyvendinimo plane pateiktas pagrindimas apie statomų įrenginių vietovę, kur numatyta statyti įrenginius su nuorodomis ar vietovės žemėlapio kopijomis, įrodančiomis, kad neplanuojama statyti jokios infrastruktūros vandens telkinių apsaugos zonose arba neplanuojama kurti būsimos infrastruktūros arti vandens telkinių, kas galėtų turėti neigiamą poveikį tausaus vandens ir jūrų išteklių naudojimui. |
| Perėjimas prie žiedinės ekonomikos, įskaitant atliekų prevenciją ir perdirbimą. | Projektai neturės tiesioginio ar netiesioginio neigiamo poveikio šiam aplinkos tikslui, kadangi numatoma, kad naujieji energijos kaupimo įrenginiai neterš aplinkos ir bus draugiški aplinkai. Bus numatyta aiški susidarančių kaupimo įrenginių atliekų tvarkymo ir šalinimo tvarka.  Pagal priemonę įrengiami kaupimo įrenginiai turės atitikti Statybos techninio reglamento bei kitų teisės aktų reikalavimus, bus užtikrinamas efektyvus atliekų susirinkimas, skatinamas atskirų dalių pakartotinas naudojimas bei statytojams bus numatyti reikalavimai riboti atliekų susidarymą modernizavimo metu, taikyti naujausius metodus, pakartotinį medžiagų naudojimą ar perdirbimą, naudojantis pažangiomis statybinių atliekų rūšiavimo sistemomis. Todėl laikoma, kad veiklos atitinka žiedinės ekonomikos tikslą. | Pateikiama nuoroda į Techninį projektą, kuriame numatyta pateikti aiškų susidarančių kaupimo įrenginių atliekų (susidarančių eksploatavimo metu ir baigus eksploataciją) sutvarkymo planą bei kuriame numatyti reikalavimai dėl atliekų susidarymo, vadovautis Lietuvos Respublikos aplinkos ministro 2006 m. gruodžio 29 d. įsakymu Nr. D1-637 patvirtintomis statybinių atliekų tvarkymo taisyklėmis, kurios aiškiai apibrėžia atliekų rūšiavimą statybvietėje. |
| Oro, vandens ar žemės taršos prevencija ir kontrolė | Vertinama, kad investicijos į kaupimo įrenginius neturi jokio numatomo poveikio šiam aplinkos tikslui arba numatomas jos poveikis yra nereikšmingas, t. y. nedaro tiesioginio ir pirminio netiesioginio poveikio per visą gyvavimo ciklą, todėl laikoma, kad šios priemonės investicija atitinka oro, vandens ar žemės taršos prevencijos ir kontrolės tikslą. Taip pat priemonė bus įgyvendinama vadovaujantis Europos Parlamento ir Tarybos Direktyva (ES) 2018 m. gruodžio 11 d. 2018/2001 dėl skatinimo naudoti atsinaujinančiųjų išteklių energiją, bendrosios išimties reglamento nuostatomis, taip pat nacionaliniais teisės aktais, kuriuose nustatyti reikalavimai užtikrinti tausų išteklių naudojimą ir apsaugą.  Atsižvelgiant į tai, pagal Komisijos deleguotojo reglamento (ES) 2021/2139 4.10 skirsnį kaupimo įrenginių įrengimui ir eksploatavimui šis kriterijus nėra taikomas. | Veikla „Kaupimo pajėgumų plėtra, siekiant subalansuoti elektros energetikos sistemą“ neturės tiesioginio ar netiesioginio neigiamo poveikio šiam kriterijui, todėl pagrindimo dokumentai neteikiami. |
| Biologinės įvairovės ir ekosistemų apsauga ir atkūrimas | Vertinama, kad priemonės projektai neturi jokio numatomo poveikio šiam aplinkos tikslui arba numatomas jų poveikis yra nereikšmingas, t. y. nedaro tiesioginio ir pirminio netiesioginio poveikio per visą gyvavimo ciklą, todėl laikoma, kad planuojama priemonė atitinka Biologinės įvairovės ir ekosistemų apsaugos ir atkūrimo tikslą.  Projektai nebus įgyvendinami Pažeidžiamos biologinės įvairovės vietovėse arba šalia jų (įskaitant „Natura 2000“ saugomų teritorijų tinklą, UNESCO pasaulio paveldo objektus ir pagrindines biologinės įvairovės teritorijas, taip pat kitas saugomas teritorijas) esančiose vietovėse. Kitu atveju su projekto paraiška bus pateiktas pagal Direktyvą 2011/92/ES atliktas poveikio aplinkai vertinimas (PAV) arba analizė (jei taikoma). Jei buvo atliktas PAV, bus pateiktas priemonių, kuriomis būtų švelninamas (mažinamas, kompensuojamas) tikėtinas vertinimo metu nustatytas neigiamas poveikis biologinei įvairovei, planas. | Veikla „Kaupimo pajėgumų plėtra, siekiant subalansuoti elektros energetikos sistemą“ neturės tiesioginio ar netiesioginio neigiamo poveikio šiam kriterijui, todėl pagrindimo dokumentai neteikiami. |

\_\_\_\_\_\_\_\_\_\_\_\_\_\_\_\_